Pia Kristensen (DF), 2003-05-27:
Jeg vil sige tak til ministrene for redegørelserne.
Vi anerkender selvfølgelig, at der er sket fremskridt på området, men vi ved også, at der er mangler.
Det behøver vi ikke have statistikker til at påvise, for det ved vi fra de mennesker, det handler om, både de demente og de pårørende.
Det er fint, at man fra ministeriernes side har nogle vidtrækkende planer, men vi håber så også, at der kommer handling bag ordene, for i Dansk Folkeparti mener vi
virkelig, at det er nødvendigt at forbedre forholdene for de hundredtusinder af demente og i høj grad deres pårørende.
Vi mener, der er behov for, at demensdiagnoser bør stilles så tidligt som muligt.
Men det er jo ofte det, der er et problem, hvis f.eks. en person med alvorlige hukommelsesproblemer gemmer det, måske finder det udmygende, og derfor skjuler vedkommende problemet længst muligt, og ofte hjælper den nærmeste familie til.
De dækker over defekter og udsætter den hjælp, der måske kunne gøre tilværelsen udholdelig for både dem selv og den demente.
For mange er det faktisk et tabubelagt emne.
Derfor mener vi også, at vi må opprioritere indsatsen, når det drejer sig om oplysning.
Vi mener også, der skal ske en tidligere udredning af demens.
Vi kunne f.eks. foreslå, at praktiserende læger uddannes til at kunne diagnosticere de demente, og at de opkvalificeres til at kunne henvise patienter til CT-scanningerne.
Opsporing af sygdommen er også en vigtig fase.
Den praktiserende læge kender sine patienter og kan registrere adfærdsforstyrrelser.
Men vi mener også, at det er vigtigt at gribe ind fra andre kanter f.eks. ved de forebyggende hjemmebesøg, men det forudsætter selvfølgelig, at personalet er velkvalificeret.
Der findes præparater til behandling af demens.
Medicinen helbreder ikke sygdommen, men forsinker sygdommens udvikling.
Jeg synes, det kan undre, at en demenstilstand, der rammer så mange, og som medfører så store lidelser for de ramte selv og for deres pårørende, og som samtidig kræver store omsorgsmæssige og økonomiske ressourcer, ikke har nydt sundhedsvæsenets bevågenhed i nær samme grad som en lang række mindre hyppigt forekommende sygdomme.
Kan det skyldes, at man ikke kan helbrede folk?
Er det det, der er årsagen?
Dansk Folkeparti mener, at vi må sikre, at alle amter og kommuner etablerer en sammenhængende indsats, således at demente og deres pårørende hele tiden er informeret om, hvor de kan henvende sig om hjælp og behandling, og hvem der har ansvaret for at yde den nødvendige indsats.
For de fleste pårørende kan det være en berigelse at være omsorgsgiver for en hjemmeboende dement, fordi de har lyst eller en følelse af kærlighed og pligt.
Men det kan også være et problem, især når det drejer sig om verbale og fysiske trusler, aggression og mistænksomhed.
Derfor er det vigtigt at støtte de pårørende med aflastningsophold til den demente, afløsning i hjemmet, og de demente skal have mulighed for at komme på daghjem.
Det kniber desværre i mange, mange kommuner.
Demens rammer jo ikke kun ældre, men også yngre mennesker, og vi må selvfølgelig sikre egnede boliger til både yngre og ældre.
Demente trives bedst i velkendte, overskuelige og trygge omgivelser.
Vi mener, det er nødvendigt, at der etableres flere beskyttede boliger, boenheder og f.eks. bofællesskaber.
Det har man stor succes med i Malmø.
Omsorg for den demente er vigtig.
Vi mener, at plejepersonalet skal specialuddannes til at håndtere de dementes behov.
De skal have en bred menneskeforståelse, der ikke kun ser på den dementes mangler og delfunktioner, men også på deres muligheder.
Det tager lang tid at lytte sig ind og skaffe oplysninger om den dementes livshistorie og vaner.
Derfor er et veluddannet personale et must, hvis demente skal have mulighed for at udfolde sig og bruge deres evner optimalt.
Det mindsker i øvrigt også anvendelsen af magt, tvangsforanstaltninger.
Jeg vil slutte nu med på vegne af Venstre, Socialdemokraterne, Dansk Folkeparti, Det Konservative Folkeparti, Kristeligt Folkeparti og Det Radikale Venstre at fremsætte følgende: Forslag til vedtagelse
»Folketinget tager ministrenes redegørelser til efterretning og noterer i den forbindelse, at forholdene for demente over en årrække har udviklet sig positivt.
Imidlertid er forholdene stadig ikke fuldt tilfredsstillende, hvorfor Folketinget opfordrer regeringen til, - at sikre en tidlig diagnosticering/udredning af patienter ved at praktiserende læger samt personalet på de forebyggende hjemmebesøg modtager den nødvendige efteruddannelse, - at sikre den nødvendige kapacitet til CT-scanning, - at sikre egnede boliger for demente, bl.a. flere skærmede enheder på plejehjem, men også botilbud til yngre mennesker
med demens
, - at klarlægge mulighederne for tilskud til relevant medicinsk behandling, og - at iværksætte oplysning, der kan styrke befolkningens forståelse for demens.
Folketinget pålægger regeringen inden udgangen af folketingssamlingen 2003-2004 over for Folketinget at redegøre for de initiativer, der er taget i henhold til denne vedtagelse.«